আধার কার্ড যে কিংবদন্তিতে আজ পরিণতি পেয়েছে, তাতে যা খুশি ঘটতে পারে এদেশে। বিশাখপত্তনমের ডিগুভা কোলাপুট গ্রামের ১১ বছরের বালক কোররা বালকৃষ্ণের ঘটনা অন্তত সেই কথাই বলে। আধার কার্ড না পেয়ে শেষ পর্যন্ত আত্মঘাতী হয়েছে এই বালক, জানাচ্ছে সংবাদ সংস্থা।
কিল্লোগুডার গভর্নমেন্ট আশ্রম হাই স্কুলের ছাত্র বালকৃষ্ণ, আরাকু ও বিশাখপত্তনম, দুই জায়গাতেই আধারের জন্য চেষ্টা করেছিল। কিন্তু কোথাওই তার আধার মেলেনি। কারণ। তার আঙুলের ছাপ নিয়ে সমস্যা হচ্ছিল। বালকৃষ্ণর হাতে একটা সমস্যা ছিল যে কারণে তার তিনটি আঙুল পরস্পরের সঙ্গে জোড়া। ওদিকে আধারের জন্য অধীর হয়ে পড়েছিল বালকৃষ্ণ। তার স্কুল থেকে জানানো হয়েছিল, আধার না পেলে সে সরকারি কোনও স্কলারশিপ পাবে না। এই বিন্দু থেকেই হতাশাগ্রস্ত হয়ে পড়ে বালকৃষ্ণ।
পুলিশ সূত্রে জানা গিয়েছে, পরিবারের বাকিরা যখন ঘুমোচ্ছিলেন, তখনই বালকৃষ্ণ গলায় দড়ি দেয়। 
কয়েক দিন আগে ঝাড়খণ্ডের সিমডেগা জেলায় ১১ বছরের এক বালিকা অনাহারে মারা গিয়েছে। তার এই পরিণতির মূলেও রয়েছে আধার-সমস্যা। তার পরিবারের রেশন কার্ড আধারের সঙ্গে লিঙ্ক করা যায়নি বলে তাদের রেশন বন্ধ করে দেওয়া হয়। তার পরেই অনাহারে থাকতে শুরু করে পরিবারটি। আট দিন অনাহারে কাটানোর পরে ১১ বছরের বালিকাটি ঢলে পড়ে মৃত্যুর কোলে।